Jy kan jou waardevolste voëls laat “micro chip”. In daardie geval benodig jy ook die spesiale digitale “leser”, ‘n apparaat wat die skyfie se nommers en letters kan “lees”. Die voordeel van ‘n mikroskyfie is dat dit onder die voël se vel ingeplant word waar dit nie maklik gesien en verwyder kan word nie en die voëls kan al volwasse wees wanneer dit gedoen word.
Jy kan vere bv stertvere se punte effens knip as jy volwasse voëls sonder ringe vir jou eie bestuur moet kan onderskei. Dit werk natuurlik net tot die vere uitval.
Verskaffers van geelkoper, aluminium en vlekvrye staal ringe in hierdie land verskaf ‘n goeie, vinnige diens. Hulle druk die letters en nommers van u keuse op die ringe en pos hulle aan jou. As jy lid is van ‘n voëlklub sal die komitee heel moontlik ‘n paar keer per jaar bestellings van alle lede neem en ook vir jou bestel. Die ringvervaardigers is baie behulpsaam as dit by die geskikte grootte vir die verkillende voëlspesies kom.
Jy kan plastiese oop ringe vir vinke en kanaries koop. Hulle het nie nommers en letters op nie. Hulle word òf deur jou klub voorsien in die kleur van daardie besondere jaar òf jy kan hulle van troeteldierwinkels koop.
Vinke en kanaries knibbel gewoonlik nie aan die ringe om hul bene nie. In baie gevalle kan mannetjies en wyfies visueel onderskei word. Indien nie, word die mannetjie se ring om sy regterbeen gesit en die wyfie s’n om haar linkerbeen. ‘n Spesiale apparaatjie word saam met die ringe verkoop waarmee jy die ring effens oopmaak sodat dit oor die voël se been kan gaan.
Vinke en kanaries word gewoonlik teen 5-7 dae oud gering as dit geslote ringe is. Wees versigtig dat jy die jong voëltjies se bene en voetjies nie breek nie. Oop ringe van plastiek of aluminium kan aan jong en volwasse voëls se bene gesit word. As jy dieslefde kleur gebruik as wat die ouers aanhet, kan jy altyd weet van watter broeipaar watter voëls kom. Jy kan selfs twee ringe aan een been en ‘n derde ring aan die ander been sit as dit jou sal help.
As jy egter kan sê watter nommer/letters op die ring gedruk is (wat hopelik teen daardie tyd nog nie afgesaag is nie) dan behoort dit as genoeg bewys van eienskap aanvaar te word en jy behoort jou voël te kan huis toe neem.
Dit help om te weet water tyd van die dag die broeiwyfie gewoonlik uit die nes kom. Dit is die tyd wat jy kan benut om die baba voëltjies uit te haal en hulle ringe aan te sit. Die groot gevaar is as, wanneer sy in die nes is en jy jou hand insteek, sy jou probeer aanval en in die hele proses ook haar babatjies beseer. Gooi ‘n handdoek oor die baba voëltjies en jou hand as die ouers nie die nes wil verlaat nie.
In die meeste gevalle reageer broeivoëls nie sleg as hulle babatjies uitgehaal word en dan weer teruggesit word met ‘n blink ring aan hul beentjies nie. Om stres te verminder, maak jou broeivëls gewoond aan nesinspeksie sodat as dit tyd is om ringe aan te sit, hulle aan jou steuring gewoond is. Voordat jy die nes oopmaak, klop saggies en vra: “Mag ek asseblief inloer?” of so iets. Dit is nog beter as jy nie die hok hoef te betree en nie die nes van ‘n muur moet afhaal nie. Onthou dit as jy jou hokke oprig.